2000/731/EY: Komission päätös, tehty 10 päivänä marraskuuta 2000, tarkistettuun yhteisön ympäristömerkin myöntämisjärjestelmään kuuluvan neuvoa-antavan foorumin työjärjestyksen vahvistamisesta (tiedoksiannettu numerolla K(2000) 3281) (ETA:n kannalta merkityksellinen teksti)



Virallinen lehti nro L 293 , 22/11/2000 s. 0031 - 0032



Komission päätös, tehty 10 päivänä marraskuuta 2000, tarkistettuun yhteisön ympäristömerkin myöntämisjärjestelmään kuuluvan neuvoa-antavan foorumin työjärjestyksen vahvistamisesta (tiedoksiannettu numerolla K(2000) 3281) (ETA:n kannalta merkityksellinen teksti) (2000/731/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen ja erityisesti sen 175 artiklan 1 kohdan, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 15 artiklan, sekä katsoo seuraavaa: (1) Asetuksen (EY) N:o 1980/2000 13 artiklan mukaan komissio perustaa Euroopan unionin ympäristömerkintälautakunnan, jäljempänä "EUEB", joka koostuu asetuksen 14 artiklassa tarkoitetuista toimivaltaisista elimistä ja 15 artiklassa tarkoitetusta neuvoa-antavasta foorumista. (2) Asetuksen (EY) N:o 1980/2000 15 artiklan mukaan komissio varmistaa, että EUEB huolehtii toiminnassaan siitä, että tietyn tuoteryhmän osalta kaikki tämän tuoteryhmän parissa toimivat sidosryhmät, kuten teollisuus ja palvelujen tarjoajat, pk-yritykset mukaan lukien, käsiteollisuusyritykset ja niiden liikejärjestöt, ammattijärjestöt, kauppiaat, vähittäismyyjät, maahantuojat, ympäristönsuojeluryhmät ja kuluttajajärjestöt, osallistuvat asian käsittelyyn tasapuolisesti. (3) Asetuksen (EY) N:o 1980/2000 15 artiklan mukaan edellä mainitut osapuolet kokoontuvat neuvoa-antavassa foorumissa. (4) Asetuksen (EY) N:o 1980/2000 15 artiklan mukaan komissio vahvistaa neuvoa-antavan foorumin työjärjestyksen 17 artiklassa säädetyn menettelyn mukaisesti. (5) Asetuksen (EY) N:o 1980/2000 johdanto-osan 5 kappaleen mukaan valtioista riippumattomilla ympäristöjärjestöillä ja kuluttajajärjestöillä on merkittävä asema yhteisön ympäristömerkin myöntämisperusteiden laatimisessa ja vahvistamisessa, jotta suuri yleisö hyväksyisi yhteisön ympäristömerkkijärjestelmän. (6) Asetuksen (EY) N:o 1980/2000 liitteessä IV olevan 1 kohdan mukaan ympäristömerkin myöntämisperusteiden laatimiseksi kullekin tuoteryhmälle perustetaan EUEB:n sisällä erityinen ad hoc -työryhmä, johon osallistuvat asetuksen 15 artiklassa tarkoitetut sidosryhmät ja 14 artiklassa tarkoitetut toimivaltaiset elimet. (7) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Vahvistetaan tämän päätöksen liitteenä oleva neuvoa-antavan foorumin työjärjestys. 2 artikla Kumotaan yhteisön ekotuotemerkin myöntämisjärjestelmään kuuluvan neuvoa-antavan foorumin perustamisesta 18 päivänä marraskuuta 1992 tehty komission päätös(2). 3 artikla Tämä päätös on osoitettu kaikille jäsenvaltioille. Tehty Brysselissä 10 päivänä marraskuuta 2000. Komission puolesta Margot Wallström Komission jäsen (1) EYVL L 237, 21.9.2000, s. 1. (2) K(92) 2314 lopullinen, 18.11.1992. LIITE NEUVOA-ANTAVAN FOORUMIN TYÖJÄRJESTYS 1. Vahvistetaan asetuksen (EY) N:o 1980/2000 15 artiklassa tarkoitetun neuvoa-antavan foorumin (jäljempänä "foorumi") työjärjestys. Foorumi toimii mainitun asetuksen mukaisesti. 2. Foorumi ja sen jäsenet toimivat Euroopan unionin ympäristömerkintälautakunnan (jäljempänä "EUEB") jäseninä ja osallistuvat kaikkiin EUEB:n toimiin, erityisesti niihin jotka liittyvät: - siihen, että komissiota pyydetään aloittamaan tuoteryhmiä koskevien ekologisten arviointiperusteiden sekä niihin liittyvien arviointi- ja todentamisvaatimusten vahvistamista koskeva menettely, - tuoteryhmiä koskevien ympäristömerkin myöntämisperusteiden sekä niihin liittyvien arviointi- ja todentamisvaatimusten vahvistamiseen ja uudelleentarkasteluun, - olemiseen komission kuultavana yhteisön ympäristömerkkiä koskevasta työsuunnitelmasta, - yhteisön ympäristömerkin käytön edistämiseen ja käyttöön. 3. Foorumin ja samalla EUEB:n jäseniä, jotka edustavat edellä mainitun asetuksen 15 artiklassa tarkoitettuja sidosryhmiä, ovat muiden muassa seuraavat organisaatiot: - COFACE (kuluttajat, edustaa myös BEUC:tä, EUROCOOPia ja AEC:tä), - EEB (ympäristöala), - ETUC (ammattijärjestöt), - UNICE (teollisuus), - UEAPME (pk-yritykset, käsiteollisuus), - EUROCOMMERCE (kauppa). Varmistaakseen kaikkien sidosryhmien tasapuolisen osallistumisen EUEB voi muuttaa tätä kokoonpanoa tarpeen mukaan joko komission pyynnöstä tai omasta aloitteestaan; muuttaminen edellyttää komission hyväksyntää. 4. Kukin foorumin jäsen nimeää yhteyshenkilön. 5. Foorumi kokoontuu EUEB:n kokouksien yhteydessä. 6. Kukin foorumin jäsen nimeää EUEB:n kokouksiin osallistuvien yleisten edustajien lisäksi kutakin tuoteryhmää kohti vähintään yhden teknisen edustajan, joka osallistuu EUEB:n muodostamien tuoteryhmäkohtaisten ad hoc -työryhmien toimintaan sekä niihin EUEB:n kokouksiin, joissa käsitellään nimenomaan kyseistä tuoteryhmää. Teknisten edustajien olisi mahdollisimman suurelta osin oltava asiantuntijoita, jotka tuntevat asianomaisen tuoteryhmän. 7. Foorumin jäsenet ja niiden yleiset ja tekniset edustajat noudattavat toiminnassaan edellä mainitun asetuksen 1 artiklassa säädettyjä tavoitteita ja periaatteita sekä mainitun asetuksen liitteessä IV säädettyjä menettelyä koskevia periaatteita.